สินเชื่อบ้านเดี่ยวในกทม.วูบ
ธปท.เผย อสังหาฯ ใน กทม.ยังทรุด บ้านเดี่ยว-ทาวน์เฮาส์ยอดให้กู้ลดต่อเนื่อง
1 มิ.ย. 2558

ธปท.เผย อสังหาฯ ใน กทม.ยังทรุด บ้านเดี่ยว-ทาวน์เฮาส์ยอดให้กู้ลดต่อเนื่อง 
ธนาคารแห่งประเทศไทย (ธปท.) รายงานภาพรวมภาวะอสังหาริมทรัพย์ในเขตกรุงเทพฯ และปริมณฑล (กทม.) เดือน เม.ย.ที่ผ่านมา ว่า ค่อนข้างทรงตัว ทั้งด้านอุปสงค์หรือความต้องการซื้อที่อยู่อาศัย และอุปทานหรือจำนวนการก่อสร้างของผู้ประกอบการ อย่างไรก็ดี ความต้องการซื้อที่อยู่อาศัยในตลาดอสังหาริมทรัพย์ยังอยู่ในระดับต่ำ สะท้อนได้จากอัตราการจองซื้อที่อยู่อาศัยเปิดขายใหม่ มีค่าเฉลี่ยลดลงเล็กน้อยจาก 21.8% ในเดือนก่อนหน้ามาอยู่ที่ 20.9% แต่ก็พบว่าความต้องการซื้อในตลาดอาคารชุดที่เคยชะลอเริ่มปรับดีขึ้นจากเดือนก่อน  
ทั้งนี้ ความต้องการซื้อที่อยู่อาศัยเริ่มดีขึ้น เห็นได้จากยอดสินเชื่อคงค้างอสังหาริมทรัพย์ล่าสุดอยู่ที่ 6 แสนล้านบาท ขยายตัวจากระยะเดียวกันปีก่อน 4.3% โดยเฉพาะอาคารชุดตามแนวรถไฟฟ้าในกลุ่มราคา 1–2 ล้านบาท/หน่วย และระดับราคา 5–10 ล้านบาท/หน่วย รวมถึงที่อยู่อาศัยแนวราบในกลุ่มราคา 2–5 ล้านบาท/หน่วย
อย่างไรก็ตาม เฉพาะ กทม.จำนวนที่อยู่อาศัยที่ได้รับอนุมัติสินเชื่อปล่อยกู้ใหม่ยังคงลดลงต่อเนื่อง โดยสินเชื่อใหม่ในกลุ่มบ้านเดี่ยวลดลง 20.5% หรือมี 913 หน่วย และทาวน์เฮาส์ อาคารพาณิชย์ ลดลง 19.6% หรือมีจำนวน 1,302 หน่วย ขณะที่อาคารชุดหรือคอนโดมิเนียมได้รับอนุมัติสินเชื่อใหม่เพิ่มขึ้น 7% คิดเป็นจำนวน 1,800 หน่วย ทำให้ยอดรวมสินเชื่อใหม่ด้านที่อยู่อาศัยใน กทม.เดือน เม.ย.ลดลง 9.7% หรือคิดเป็น 4,026 หน่วย 
นอกจากนี้ ข้อมูลดังกล่าวสอดคล้องกับจำนวนที่อยู่อาศัยเปิดขายใหม่ใน กทม.ที่มีจำนวน 8,308 หน่วย เพิ่มขึ้น 6.7% แต่เฉพาะบ้านเดี่ยวที่เปิดขายใหม่ลดลง 50.2% หรือมีจำนวน 1,232 หน่วย ส่วนทาวน์เฮาส์และอาคารพาณิชย์เปิดขายใหม่ 2,044 หน่วย เพิ่มขึ้น 133.9% และคอนโดมิเนียม 5,032 หน่วย เพิ่มขึ้น 13.4%
ทั้งนี้ ธปท.รายงานการปล่อยสินเชื่อไตรมาสแรกปีนี้ พบว่าสินเชื่ออุปโภคบริโภคขยายตัว 7.6% โดยสินเชื่อหลักมาจากสินเชื่อเพื่อการใช้จ่ายส่วนบุคคลและสินเชื่อเพื่อที่อยู่อาศัยที่ขยายตัว 13% และ 11.6% ตามลำดับ